Musik er ikke medicin, men er et fænomen, der i høj grad påvirker den menneskelige krop og psyke og som af den grund kan tænkes ind i forebyggelse og behandling.
For personer med svær demens fremhæves sang som havende en positiv effekt på livskvalitet og socialt samvær, særligt hvis denne viden kan overføres til at kunne anvendes i de vanskelige situationer, der opstår i den daglige pleje og omsorg.
Musik spillet under personlig pleje mindsker agiteret adfærd, og der ses en højere grad af samarbejdsvillig adfærd hos den demensramte. Denne positive effekt øges, hvis personalet/pårørende selv synger frem for at afspille musik, og der ses mindre aggression og modstand fra den demensramte og en større grad af gensidighed. Ofte synger den demensramte endog selv med (Brown, Götell & Eckman 2001; Hammar, Emami, Götell & Engström, 2011).